CELEX: 32020L1756
Language: el
Date: 2020-11-20 00:00:00
Title: Οδηγία (ΕΕ) 2020/1756 του Συμβουλίου της 20ής Νοεμβρίου 2020 για την τροποποίηση της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας όσον αφορά τη χορήγηση αριθμού φορολογικού μητρώου των υποκειμένων στον φόρο στη Βόρεια Ιρλανδία

25.11.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 396/1
               
            
         ΟΔΗΓΙΑ (ΕΕ) 2020/1756 ΤΟΥ ΣΥΜΒΟΥΛΙΟΥ
         της 20ής Νοεμβρίου 2020
         για την τροποποίηση της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας όσον αφορά τη χορήγηση αριθμού φορολογικού μητρώου των υποκειμένων στον φόρο στη Βόρεια Ιρλανδία
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 113,
         Έχοντας υπόψη την πρόταση της Ευρωπαϊκής Επιτροπής,
         Κατόπιν διαβίβασης του σχεδίου νομοθετικής πράξης στα εθνικά κοινοβούλια,
         Έχοντας υπόψη τη γνώμη του Ευρωπαϊκού Κοινοβουλίου (1),
         Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (2),
         Αποφασίζοντας σύμφωνα με ειδική νομοθετική διαδικασία,
         Εκτιμώντας τα ακόλουθα:
         
                     (1)
                  
                  
                     Το Ηνωμένο Βασίλειο αποχώρησε από την Ευρωπαϊκή Ένωση στις 31 Ιανουαρίου 2020 βάσει της Συμφωνίας σχετικά με την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (στο εξής: Συμφωνία Αποχώρησης). Η Συμφωνία Αποχώρησης προβλέπει μεταβατική περίοδο που λήγει στις 31 Δεκεμβρίου 2020. Μέχρι την εν λόγω ημερομηνία, οι διατάξεις του δικαίου της Ένωσης για τον φόρο προστιθέμενης αξίας («ΦΠΑ») εφαρμόζονται στο Ηνωμένο Βασίλειο και στο έδαφός του. Μετά την εν λόγω μεταβατική περίοδο, οι διατάξεις του δικαίου της Ένωσης για τον ΦΠΑ παύουν να εφαρμόζονται στο Ηνωμένο Βασίλειο και στο έδαφός του.
                  
               
                     (2)
                  
                  
                     Ωστόσο, σύμφωνα με το άρθρο 8 του Πρωτοκόλλου για την Ιρλανδία και τη Βόρεια Ιρλανδία («το Πρωτόκολλο»), το οποίο αποτελεί αναπόσπαστο μέρος της Συμφωνίας Αποχώρησης, οι διατάξεις του δικαίου της Ένωσης για τον ΦΠΑ, όπως παρατίθενται στο παράρτημα 3 του Πρωτοκόλλου σχετικά με εμπορεύματα, συνεχίζουν να εφαρμόζονται στη Βόρεια Ιρλανδία (3) μετά τη μεταβατική περίοδο, προκειμένου να αποφευχθεί η δημιουργία σκληρών συνόρων μεταξύ Ιρλανδίας και Βόρειας Ιρλανδίας.
                  
               
                     (3)
                  
                  
                     Ως εκ τούτου, τα υποκείμενα στον φόρο πρόσωπα και ορισμένα μη υποκείμενα στον φόρο νομικά πρόσωπα θα υπάγονται σε διατάξεις του δικαίου της Ένωσης για τον ΦΠΑ όσον αφορά συναλλαγές αγαθών εντός της Βόρειας Ιρλανδίας, αλλά θα υπάγονται στις διατάξεις της νομοθεσίας του Ηνωμένου Βασιλείου για τον ΦΠΑ όσον αφορά όλες τις λοιπές συναλλαγές εντός του Ηνωμένου Βασιλείου, συμπεριλαμβανομένων και εκείνων σε σχέση με τη Βόρεια Ιρλανδία.
                  
               
                     (4)
                  
                  
                     Για την εύρυθμη λειτουργία του ενωσιακού συστήματος ΦΠΑ, έχει καίρια σημασία να χορηγείται διακριτός αριθμός φορολογικού μητρώου ΦΠΑ σε κάθε υποκείμενο στον φόρο που διενεργεί παραδόσεις αγαθών στη Βόρεια Ιρλανδία και σε κάθε υποκείμενο στον φόρο, ή μη υποκείμενο στον φόρο νομικό πρόσωπο, το οποίο πραγματοποιεί ενδοκοινοτικές αποκτήσεις αγαθών, όπως απαριθμούνται στο άρθρο 214 παράγραφος 1 στοιχεία α), β) και γ) της οδηγίας 2006/112/ΕΚ του Συμβουλίου (4), ή σε υποκείμενο στον φόρο που κάνει χρήση των ειδικών προαιρετικών καθεστώτων για υποκείμενους στον φόρο που πωλούν αγαθά εξ αποστάσεως.
                  
               
                     (5)
                  
                  
                     Ως εκ τούτου, στη Βόρεια Ιρλανδία θα πρέπει να καθιερωθούν διακριτοί αριθμοί φορολογικού μητρώου ΦΠΑ με ειδικό πρόθεμα, προκειμένου να υπάρξει διάκριση μεταξύ, αφενός, των υποκειμένων στον φόρο και νομικών προσώπων μη υποκείμενων στον φόρο, των οποίων οι συναλλαγές αγαθών στη Βόρεια Ιρλανδία υπόκεινται στις διατάξεις του δικαίου της Ένωσης για τον ΦΠΑ και αφετέρου, των προσώπων που πραγματοποιούν λοιπές συναλλαγές για τις οποίες διαθέτουν αριθμό φορολογικού μητρώου ΦΠΑ στο Ηνωμένο Βασίλειο.
                  
               
                     (6)
                  
                  
                     Κατά κανόνα, τα προθέματα των αριθμών φορολογικού μητρώου ΦΠΑ στην Ένωση βασίζονται στον κωδικό ISO 3166 – alpha 2 – που επιτρέπει τον προσδιορισμό του κράτους μέλους που τους χορήγησε. Η Βόρεια Ιρλανδία δεν διαθέτει συγκεκριμένο κωδικό στο εν λόγω σύστημα, όμως ο ISO προβλέπει τη δυνατότητα χρήσης κωδικών X για εδάφη που δεν διαθέτουν συγκεκριμένο κωδικό. Ως εκ τούτου, κρίνεται σκόπιμο να προταθεί ο κωδικός «XI» για τη Βόρεια Ιρλανδία.
                  
               
                     (7)
                  
                  
                     Συνεπώς, η οδηγία 2006/112/ΕΚ θα πρέπει να τροποποιηθεί αναλόγως,
                  
               ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
         
            Άρθρο 1
            Στο άρθρο 215 της οδηγίας 2006/112/ΕΚ, προστίθεται το ακόλουθο εδάφιο:
            
               «Για τη Βόρεια Ιρλανδία χρησιμοποιείται το πρόθεμα “XI”.».
            
         
         
            Άρθρο 2
            
               1.   Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που απαιτούνται για τη συμμόρφωση προς την παρούσα οδηγία το αργότερο έως την 31η Δεκεμβρίου 2020. Ενημερώνουν αμέσως την Επιτροπή σχετικά.
               Οι διατάξεις αυτές, όταν θεσπίζονται από τα κράτη μέλη, περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αυτής καθορίζεται από τα κράτη μέλη.
            
            
               2.   Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εθνικού δικαίου τις οποίες θεσπίζουν στον τομέα που διέπεται από την παρούσα οδηγία.
            
         
         
            Άρθρο 3
            Η παρούσα οδηγία αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Άρθρο 4
            Η παρούσα οδηγία απευθύνεται στα κράτη μέλη.
         
         
            Βρυξέλλες, 20 Νοεμβρίου 2020.
            
               
                  Για το Συμβούλιο
               
               
                  Ο Πρόεδρος
               
               M. ROTH
            
         
         
            (1)  Γνώμη της 11ης Νοεμβρίου 2020 (δεν έχει ακόμη δημοσιευθεί στην Επίσημη Εφημερίδα).
         
            (2)  Γνώμη της 29ης Οκτωβρίου 2020 (δεν έχει ακόμη δημοσιευθεί στην Επίσημη Εφημερίδα).
         
            (3)  Με την επιφύλαξη της δημοκρατικής συγκατάθεσης στη Βόρεια Ιρλανδία για τη συνέχιση της εφαρμογής των άρθρων 5 έως 10 που αναφέρονται στο άρθρο 18 παράγραφος 1 του Πρωτοκόλλου.
         
            (4)  Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (ΕΕ L 347 της 11.12.2006, σ. 1).